**Goleuni**

**Salm 118:27**

*Yr ARGLWYDD ydy'r Duw go iawn, ac mae wedi rhoi ei olau i ni. Gadewch i ni ddathlu!*

Y Brenin Dafydd sgwennodd y Salm ac mae e’n gymeriad pwysig yn yr Hen Destament - roedd yn frenin ar Israel tua 1010-970 C.C.

Pwrpas y Salm oedd i’w chanu gan brosesiwn ar eu ffordd i’r deml – prosesiwn oedd yn cynnwys y brenin, yr offeiriaid a’r bobl.  Yn hanner cyntaf y Salm (adnodau 1 i 18) wrth iddyn nhw agosáu at y deml mae’r brenin yn cofio buddugoliaeth Duw ar ran ei bobl. O adnodau19 i 27 maen nhw’n galw ar y giât allanol i agor, ac yna’n mynd yn eu blaenau at yr allor gan gario canghennau yn eu dwylo.

Yr hyn sy’n rhyfeddol am y Salm ydy ei bod hi’n yn cyfeirio ymlaen at ddyfodiad Iesu i’r byd, a hynny tua mil o flynyddoedd cyn iddo gael ei eni ym Methlehem.

*Yr ARGLWYDD ydy'r Duw go iawn, ac mae wedi rhoi ei olau i ni.*

Iesu yw’r golau sydd wedi cael ei roi i ni gan Dduw’r Tad. Mae Iesu ei hun yn dweud yn Ioan 8:12, *Fi ydy golau’r byd.* Yn ail hanner Salm 118 mae yna sawl cyfeiriad at Iesu, (118:20, 22)

*Giât yr ARGLWYDD ydy hon — dim ond y rhai cyfiawn sy'n cael mynd trwyddi.*

*Mae'r garreg wrthododd yr adeiladwyr wedi cael ei gwneud yn garreg sylfaen.*

Er bod y prosesiwn yn mynd trwy giatiau llythrennol i mewn i bresenoldeb yr Arglwydd yn y deml, mae Iesu’n disgrifio’i hun fel giât yn Ioan 10,

*Fi ydy'r giât i'r defaid fynd drwyddi.**Lladron yn dwyn oedd pob un ddaeth o mlaen i. Wnaeth y defaid ddim gwrando arnyn nhw.**Fi ydy'r giât. Bydd y rhai sy'n mynd i mewn trwof fi yn saff. Byddan nhw'n mynd i mewn ac allan, ac yn dod o hyd i borfa.**Mae'r lleidr yn dod gyda'r bwriad o ddwyn a lladd a dinistrio. Dw i wedi dod i roi bywyd i bobl, a hwnnw'n fywyd ar ei orau. (Ioan 10:8-10)*

Pwy yw’r rhai cyfiawn sy’n cael mynd drwy’r giât i bresenoldeb Duw? Y rhai sy’n credu yn Iesu ac yn ei ddilyn.

Pwy yw’r garreg a wrthododd yr adeiladwyr? Mae Actau 4:11 yn rhoi’r ateb i ni,

*Iesu ydy'r un mae'r ysgrifau sanctaidd yn dweud fel hyn amdano: ‘Mae'r garreg wrthodwyd gynnoch chi'r adeiladwyr, wedi cael ei gwneud yn garreg sylfaen.’*

*Fe ydy'r unig un sy'n achub! Does neb arall yn unman sy'n gallu achub pobl.*

Er bod Iesu wedi cael ei wrthod gan lawer pan ddaeth i’r byd, mae’r Beibl yn gwbl glir mai Iesu ydy golau’r byd, Iesu ydy’r giât ac Iesu ydy’r unig un sy’n achub.

Beth wnawn ni ar ôl clywed y fath wirioneddau? Beth am ddilyn cyngor y Salmydd, *Gadewch i ni ddathlu!*

Ein Tad, (yn cynnwys aralleiriad o Salm 118)

Helpa ni i ddathlu! Rydyn ni’n byw mewn byd sy’n aml yn ddiflas a didostur. Helpa ni i adnabod y gwir oleuni sy’n gallu trawsnewid bywydau – dy fab Iesu Grist.

Diolchwn i ti ein Tad, rwyt ti mor dda aton ni! Mae dy haelioni yn ddiddiwedd!

Pan dyn ni mewn helbul, gallwn alw arnat ti. Rwyt ti bob amser ar ochr dy bobl, felly nertha ni i beidio ag ofni. Rwyt ti ar ein hochr i'n helpu, ac mae'n llawer gwell troi atat ti am loches na thrystio pobl feidrol! Helpa ni i ganu gyda’r Salmydd,

*“Mae'r ARGLWYDD mor gryf!*

*Mae'r ARGLWYDD yn fuddugol!”*

Diolchwn mai Iesu yw’r giât sy’n arwain atat ti. Diolchwn fod y garreg wrthododd yr adeiladwyr wedi cael ei gwneud yn garreg sylfaen. O ARGLWYDD, ti ydy'r Duw go iawn, ac rwyt ti wedi rhoi dy olau i ni. Helpa ni i ddathlu!

Ti ydy ein Duw ni ac rydyn ni'n diolch i ti! Ti ydy ein Duw ni ac rydyn ni'n dy ganmol di! Diolchwn i ti ARGLWYDD! Rwyt ti mor dda aton ni! Mae dy haelioni yn ddiddiwedd!

Amen.